Més d'un centenar de persones han guardat un minut de silenci a les escales de davant de la seu de la Generalitat a Girona en memòria de les 13 estudiants mortes en l'accident de trànsit a Freginals (Montsià). Representants d'institucions com la Generalitat, la Diputació, l'Ajuntament de Girona, diversos cossos de seguretat i també de la Universitat de Girona han volgut fer costat a les famílies. El vicerector d'Economia i Infraestructures de la UdG, Ricard Rigall, ha remarcat que se senten "molt proper" l'accident perquè hi havia estudiants gironins que anaven a d'altres autobusos que també havien viatjat fins a València. "Estem molt afectats i ens posem al costat de totes les persones que ens puguin necessitar", ha dit.

Summary: Més d'un centenar de persones guarden un minut de silenci a Girona en memòria de les estudiants mortes a l'AP-7


El Ministeri de Foment està disposat a signar un nou protocol amb la Generalitat per definir les actuacions que ha de fer cada administració per desencallar la futura variant d'Olot. El document substituiria el que la Generalitat va trametre a l'anterior titular de Foment (quan governava el PP) i que preveia que el Govern assumís la redacció de l'estudi tècnic del tram estatal de la carretera, n'executés les obres i posteriorment l'Estat es fes càrrec dels costos.  El ministre, José Luis Ábalos, ha explicat en sessió plenària al Senat a preguntes del senador d'ERC, Jordi Martí, que estan "oberts a negociar" per aconseguir un projecte consensuat. El secretari general d'Infraestructures, Francisco Javier Izquierdo, el subdelegat del govern espanyol a Girona, Albert Bramón, i l'alcalde d'Olot, Josep Maria Coromines, es reuniran aquest dimecres a Madrid per abordar-ho.  Foment aposta per signar un nou protocol amb la Generalitat per definir les actuacions que ha de fer cada administració per construir la futura variant d'Olot. L'executiu espanyol (aleshores a mans del PP) va acordar fa uns mesos amb la Generalitat que li traspassaria la coordinació d'aquest tram nord (que és de titularitat estatal) que va des del barri de l'Hostal del Sol fins a l'enllaç amb l'autovia A-26 de la Canya. I es van emplaçar a signar un protocol.  Un document que ja va fer arribar la Generalitat a Foment a l'espera d'una resposta. Però el maig passat Madrid se'n va desentendre i el mes de juliol el conseller de Territori i Sostenibilitat, Damià Calvet, va dir que parlarien amb el nou executiu estatal per desencallar aquest tram. Aquest dimarts, el senador d'ERC, Jordi Martí, ha preguntat al ministre de Foment quina previsió tenia l'Estat sobre aquest projecte i Ábalos li ha respost que hi ha prevista una reunió entre l'alcalde, el subdelegat del govern espanyol a govern espanyol a Girona i el secretari general d'Infraestructures aquest dimecres a Madrid per abordar-ho.  Malgrat això, ha avançat que Foment està disposat a negociar per fer un projecte consensuat amb el territori i que està obert a elaborar un nou protocol que fixi com s'ha de fer.

Summary: Foment està disposat a signar un nou protocol amb la Generalitat per definir la futura variant d'Olot


Una manifestació dels Boixos Nois ha acabat amb incidents a Travessera de les Corts dues hores abans de l'inici del clàssic al Camp Nou. Segons han explicat fonts dels Mossos d'Esquadra a l'ACN, l'incident s'ha produït a les 14h de la tarda quan dos seguidors s'han posat a discutir i un ha tret una navalla. En veure-ho, un grup de persones s'hi ha abraonat a sobre. Quan els Mossos s'hi ha acostat, alguns aficionats han començat a llançar-los cadires, ampolles i altres objectes. Els agents de la Brigada Mòbil han dispersat el grup. Els Mossos han identificat el jove, se li ha requisat l'objecte i se l'ha denunciat administrativament per tinença i exhibició d'arma blana en un espai públic. Un agent dels Mossos ha quedat ferit en una cama pel llançament d'una ampolla.

Summary: Els Boixos Nois s'enfronten als Mossos en una manifestació prèvia al clàssic del Camp Nou


Tots ells van resultar il·lesos i van poder tornar a casa una hora més tard ACN Lloret de Mar.-Una fuita en el regulador d’una casa unifamiliar va obligar aquest dilluns a desallotjar 16 turistes de nacionalitat holandesa de dos habitatges de Lloret de Mar (Selva), segons han informat els Bombers de la Generalitat, que van rebre l’avís minuts després de dos quarts de dotze de la nit. Els turistes –tots ells il·lesos- només van estar desallotjats una hora, fins que els bombers van localitzar l’origen de la fuita i van tancar la clau de pas. A continuació, tècnics de la companyia de gas es van desplaçar fins a la casa, situada al carrer Mare Nostrum 17, per resoldre la incidència. Fins al lloc, s’hi van desplaçar tres vehicles dels Bombers de la Generalitat.

Summary: Evacuen 16 turistes de dos habitatges unifamiliars després de la fuita en un regulador de gas a Lloret de Mar


Es desvincula del PP: “No tinc cap compromís partidari, no em sento militant de res i no em sento representat per ningú” ACN Madrid.-L’expresident del govern espanyol José María Aznar ha assegurat aquest dimarts coincidint amb l’anunci de dimissió de Mariano Rajoy que ell “contribuiria amb molt de gust” a la “reconstrucció del crentre-dreta nacional”. Ho ha fet en un acte a Madrid on s’ha desvinculat completament del PP i ha refermat el seu “compromís” amb “Espanya i els espanyols”. “No tinc cap compromís partidari, no em sento militant de res i no em sentor representat per ningú”, ha assegurat durant la presentació del llibre de Javier Zarzalejos “no hay ala oeste de La Moncloa”. Segons Aznar, l’Estat viu una situació “delicada” fruit de la superposició de la crisi “de secessió motivada pel cop d’Estat a Catalunya”, la dels partits i “una crisi de lideratges”.  En aquest sentit, ha estat crític amb l’actuació de Mariano Rajoy a Catalunya, on ha actuat només per “convocar eleccions” però on no s’ha fet net, perquè “la recuperació de l’ordre constitucional només pot arribar després de desarticular el moviment independentista, amb tots els seus suports, els mediàtics, i els financers”, i “no s’està fent prou”.  Segons Aznar, cal reconstruir aquest “centre-dreta nacional” per poder mirar al futur “amb confiança” i per donar als ciutadans una “garantia d’estabilitat en el futur”.  Respon els qui l’acusen per la corrupció Aznar també ha contrarestat les crítiques dels qui apunten a la seva direcció com a origen del sistema de corrupció al PP. Segons ha afirmat, “la corrupció és un càncer que no podem tolerar” i “cadascú ha de respondre dels seus actes ambla llei, les seves garanties i exigències”. “Jo responc dels meus des del primer a l’últim, mirant-vos de fit a fit”, ha dit.  En aquest marc, ha apuntat que en els últims dies “S’han dit i escrit coses molt greus intentant tacar la meva trajectòria política i personal”. “La mentida s’ha professionalitzat i cal evitar que surti gratis”, ha afirmat abans d’assegurar que farà que es recordin “amb noms i cognoms” els qui l’acusen. “Es pretén marcar una trajectòria, però jo els di  que el meu camí l’elegeixo jo i seguiré fent i dient el que crec que el meu país necessita de mi”.

Summary: Aznar s’ofereix a “contribuir” a la “reconstrucció del centre-dreta nacional”


El portaveu parlamentari de Catalunya Sí que Es Pot (CSQEP), Joan Coscubiela, ha exigit al PDeCAT que doni explicacions sobre les detencions pel presumpte finançament irregular de CDC i l’ha advertit que si no ho fa la “llarga ombra” de la corrupció els perseguirà. En roda de premsa, ha criticat també que es vulgui utilitzar la “coartada” sobre que les actuacions judicials són una "persecució política" contra l’independentisme, ja que ha afirmat que les detencions són contra un partit en concret, l’antiga CDC, i “no contra ERC ni contra la CUP que també són independentistes”. En tot cas, ha dit que “per molt que el PDeCAT intenti transformar-se i reformar-se” no es desfarà d’aquesta ombra “perquè encara no han assumit la seva responsabilitat”.

Summary: CSQEP reclama explicacions al PDeCAT pel cas del 3% i alerta que si no ho fa es mantindrà l'“ombra de corrupció" de CDC


El ministre de l'Interior Fernando Grande-Marlaska ha evitat pronunciar-se sobre la suspensió de les sol·licituds d'asil a Grècia arran de l'arribada de refugiats i immigrants des de Turquia. A la seva arribada a la reunió de ministres de la Unió Europea a Brussel·les, Marlaska ha defensat que la UE actuarà seguint els seus valors "d'estat de dret, democràcia i drets fonamentals", però ha esquivat les preguntes sobre les mesures que ha pres el govern de Kyriakos Mitsotakis. El grup del PSOE a l'Eurocambra ha denunciat la suspensió del dret d'asil durant un mes a Grècia com una "violació del dret internacional". Els socialistes europeus també han reclamat als ministres reunits a Brussel·les que obrin "corredors humanitaris urgents per als refugiats atrapats a Grècia".

Summary: Marlaska diu que la UE actuarà seguint els valors dels "drets fonamentals" i evita criticar Grècia


Els retards poden superar els 60 minuts ACN Montcada i Reixac.-La circulació de trens de l'R2 es troba interrompuda per un atropellament a Montcada i Reixac, segons ha informat Renfe. Concretament, els combois no circulen entre aquesta estació i Sant Andreu Comtal a l'espera que els Mossos d'Esquadra autoritzin que es reprengui el servei. Els fets s'han produït a un quart i cinc minuts de deu del matí. Per aquest motiu, la línia acumula retards que poden ser superiors a una hora. Com a alternativa, els viatgers poden arribar a Barcelona desviats per Cerdanyola Universitat i Montcada Bifurcació, d'altres línies de Rodalies. Per la seva banda, Protecció Civil ha activat la prealerta del pla Ferrocat. Els Mossos d'Esquadra han obert una investigació per aclarir els fets. (En aquesta actualització, s'ha afegit que els retards ja poden superar els 60 minuts, que els viatgers poden arribar a Barcelona per altres línies i que els Mossos han obert una investigació)

Summary: ACTUALIZACIÓ:Circulació interrompuda a l'R2 de Rodalies entre Montcada i Reixac i Sant Andreu Comtal per un atropellament


Prop de 800 persones entre pares i alumnes de l'Institut-escola de Verges (Baix Empordà) han fet una marxa per reclamar la construcció d'un nou centre. Asseguren que l'actual està "massificat" i recorden que les classes de Secundària s'imparteixen en barracons situats a 700 metres de l'escola, i separats per la carretera principal que creua la localitat. La portaveu de l'Associació de Famílies d'Alumnes (AFA) de Verges, Diana Canals, diu que la situació és "insostenible" i recorda que fa més de vuit anys que esperen que Ensenyament els doni una resposta. "Els lavabos s'inunden constantment i els passadissos s'han hagut d'habilitat com a aules. És un desastre i  no tenim cap calendari per a la construcció del nou centre", lamenta Canals. La marxa s'ha fet coincidint amb la Festa del Drac que els alumnes i pares de l'escola-Institut de Verges celebren cada any.

Summary: Uns 800 pares i alumnes de l'Institut-escola de Verges fan una marxa per reclamar la construcció d'un nou centre


El president del Tribunal Suprem (TS) i del Consell General del Poder Judicial (CGPJ) espanyol, Carlos Lesmes, ha assegurat aquest divendres a la tarda que l'estat de dret és el que "sustenta tots els drets i llibertats, permet el desenvolupament pacífic de les societats, és un instrument de convivència que tothom sense excepció ha de respectar i protegir, en benefici dels ciutadans i de les generacions futures". Ho ha dit a Barcelona, durant l'obertura d'un acte al Col·legi del Notariat de Catalunya sobre la protecció de les persones vulnerables, davant d'altres vocals del CGPJ i desenes de notaris europeus. En el seu discurs, Lesmes gairebé no ha fet referència a la temàtica de la jornada, sinó que ha parlat de la col·laboració entre notaris i jutges per fer complir les lleis i defensar els drets humans, cosa que redunda en una millora de la qualitat democràtica. Aquesta col·laboració també pot ajudar a la prevenció de la criminalitat financera, el tràfic d'éssers humans i drogues o el terrorisme. Per a ell, igual que el model econòmic modern i la seguretat jurídica són inseparables, també ho són “la convivència democràtica i el respecte a la llei”. “La garantia d’observança de la llei per part de tots, s’ocupi la posició que s’ocupi, és un indicador de qualitat de la democràcia i de respecte a l’estat de dret", ha afegit. A l'acte, que s'ha iniciat amb un minut de silenci per les víctimes dels atacs terroristes de París i del Sinaí, també hi ha assistit Joan Carles Ollé, degà del Col·legi de Notaris de Catalunya;  Daniel-Sédar Senghor, president de la Unió Internacional del Notariat (UINL); Pierre Becqué, president de la Comissió d'Afers Europeus de la UINL; i José Manuel García Collantes, president del Consell General del Notariat. En canvi, ha destacat l'absència del president del Tribunal Superior de Justícia de Catalunya, Miguel Ángel Gimeno. Ollé ha dit que la protecció dels més vulnerables és una de les principals missions dels notaris, ja que suposa un mecanisme de seguretat jurídica preventiva per a aquestes persones. La Comissió d'Afers Europeus (CAE) de la UINL es reuneix aquest divendres i aquest dissabte al Col·legi de Notaris de Catalunya, la seva seu semipermanent des de 2013, juntament amb la de l'Acadèmia Notarial Europea. Prop d'un centenar de notaris procedents de 39 països d'Europa assisteixen a la trobada.  La jornada compta amb ponències de Pedro Carrión, notari de Reus i president de la Comissió de Temes i Congressos de la UINL; Almudena Castro-Girona, notària de Castellbisbal i directora de la Fundació Aequitas del Consell General del Notariat; Jordi Medallo, director de l'Institut de Medicina Legal i Forense de Catalunya; Carlos Martínez d'Aguirre, catedràtic de Dret Civil de la Universitat de Saragossa; i Maria Eugènia Alegret, magistrada i expresidenta del Tribunal Superior de Justícia de Catalunya. També hi haurà debats sobre l'evolució del dret de família, l'activitat notarial en relació a ciutadans estrangers, la col·laboració entre notaris europeus, l'assegurança de responsabilitat civil, i la certificació, legalització i autenticació.

Summary: El president del Suprem reitera que "tothom sense excepció" ha de "respectar i protegir" l'estat de dret


El president de l’entitat ho atribueix a la recuperació econòmica i a l’ampliació de la xarxa a Sabadell i Terrassa  ACN Barcelona.-El president de Ferrocarrils de la Generalitat de Catalunya, Enric Ticó, ha previst que la companyia ferroviària batrà enguany el seu rècord de passatgers, que es va assolir el 2012 amb 80,4 milions d’usuaris, gràcies a la recuperació de l’activitat econòmica i l’ampliació de la xarxa d’FGC a Sabadell i Terrassa. En una roda de premsa aquest dijous, Ticó ha celebrat també que les línies metropolitanes de Ferrocarrils han assolit durant el 2015 els 79,7 milions de viatgers, per sobre dels 77,2 del 2014 i dels 75,5 del 2013. El president d’FGC ha valorat també que l’índex de cobertura de l’empresa (la ràtio entre els ingressos i les despeses) s’ha situat al 2015 en un 90,52, lleugerament per sota del 93,18 del 2014, principalment per la contenció en els preus dels títols de transport. Pel que fa als resultats econòmics de la companyia, FGC ha aconseguit un ebitda negatiu de 9.493.300 euros aquest 2015, arran d’uns ingressos de 90,7 milions d’euros i unes despeses de 100,2 milions d’euros. Els índex de satisfacció dels clients s’ha situat en un 72,85% a la línia Barcelona-Vallès i en un 70,48% a la línia Llobregat-Anoia (tenint en compte exclusivament els enquestats catalans, ja que els ciutadans de la resta de l’Estat o els estrangers presenten índex de satisfacció lleugerament superiors). En conjunt, Ticó ha destacat que des de 2009, FGC ha superat els 70 punts de satisfacció del client a les dues línies metropolitanes. Així mateix, l’índex de control de qualitat s’ha situat en un 98,03% a la línia Barcelona-Vallès i en un 98,96% a la línia Llobregat-Anoia. Per la seva banda, l’índex de frau s’ha situat en un 0,017% durant el 2015. Així mateix, les reclamacions i suggeriments s’han reduït en un 2,5% entre el 2014 i el 2015. L’increment de les queixes s’ha produït en l’àmbit de vigilància i seguretat i de personal, mentre ha baixat en categories com les tarifes, el confort i la neteja o el servei i equipacions. Pel que fa a la línia Lleida-La Pobla, els viatgers han arribat als 59.800, amb un índex de cobertura del 20,27%. D’altra banda, el sector de Turisme i Muntanya d’FGC (que inclou les estacions d’esquí i les línies turístiques com les de Montserrat o Vall de Núria), ha registrat un índex de cobertura del 103,05%. La divisió FGC Cargo (responsable del transport de mercaderies de la companyia) ha assolit un tràfic de 667,6 milers de tones. La disminució del transport de sal s’ha vist compensada per l’increment del tràfic de potassa i de vehicles.

Summary: Ticó preveu que FGC superarà el seu rècord històric de viatgers aquest 2016


Un total de 3.231 persones de la Regió Sanitària Alt Pirineu i Aran han accedit durant l'any 2017 a l’espai La Meva Salut (LMS), xifra que representa el 6% de les assegurades majors de 18 anys que han estat ateses en atenció primària. En aquest període el servei de l’'eConsulta', integrat en La Meva Salut, s’ha consolidat com a eina de consulta no presencial entre el ciutadà i el professional de salut. En aquesta regió sanitària es van registrar 309 converses i 496 missatges amb pacients de forma on-line. LMS ofereix un nou canal de comunicació, confidencial i segur, per resoldre necessitats del ciutadà que no requereixin que professional i pacient comparteixin espai i temps. L’espai La Meva Salut (LMS) del Departament de Salut ja està disponible, des del passat mes de juliol, en totes les llengües oficials a Catalunya: català, castellà i occità-aranès i conté la informació generada per l'atenció sanitària prestada en tots els centres assistencials públics del territori. La iniciativa va néixer el 2014 i es va implementar a tots els equips d’atenció primària (EAP) amb l'objectiu d'afavorir la coresponsabilitat i participació de les persones en la prevenció i cura de la seva salut, i per convertir-se en una eina per a la interacció en línia del ciutadà, en qualsevol moment i des de qualsevol dispositiu, amb el Departament de Salut, els seus organismes i les entitats proveïdores (hospitals, centres d'atenció primària, etc.).   Per accedir a la LMS, cal el codi d'identificació personal (CIP) de la targeta sanitària individual (TSI) i un certificat digital o una contrasenya. Aquesta es pot demanar presencialment al centre d'atenció primària (CAP). La persona titular de la targeta sanitària individual, que sigui major d'edat i que tingui certificat digital o que hagi sol·licitat la contrasenya al seu CAP pot accedir a la pàgina web http://lamevasalut.gencat.cat.

Summary: Més de 3.000 persones accedeixen a l'espai La Meva Salut a la Regió Sanitària Alt Pirineu i Aran el 2017


El Govern ha aprovat aquest dimarts la memòria preliminar de l’Avantprojecte de llei de prevenció i gestió dels residus i d’ús eficient dels recursos de Catalunya. Aquest acord previ del Govern conté la memòria preliminar, i estableix un procés de consulta pública prèvia mitjançant el portal de la Generalitat, que permetrà recollir i orientar el nou text legal a partir de les aportacions realitzades pels agents i parts interessades. Així ho ha explicat la portaveu, Meritxell Budó, durant la roda de premsa posterior al Consell Executiu. La futura norma d'ús eficient dels recursos ha de permetre alinear les polítiques de Catalunya amb les establertes per la Unió Europea, i donar compliment a la normativa en matèria de canvi climàtic.

Summary: El Govern aprova la memòria preliminar de l'Avantprojecte de llei de residus


El futur coordinador nacional d'ERC, Pere Aragonès, ha reclamat a la militància del partit una participació alta que doni suport a l'única candidatura que es presenta a les eleccions d'ERC d'aquest diumenge i que han de servir per ratificar l'actual cúpula d'ERC, amb Oriol Junqueras com a president i Marta Rovira com a secretària general, i Pere Aragonès com a coordinador nacional i Marta Vilalta com a adjunta a la secretaria general. Per Aragonès, l'objectiu actual d'ERC passa per eixamplar la base i sumar més independentistes a Catalunya, ja que creu que només així s'assolirà la independència.  "No volem un país partit a trossets sinó amb una societat cohesionada", ha assegurat. Aragonès ha fet aquestes declaracions després d'exercir el seu vot a Mataró.  Els militants d'ERC estan cridats a votar aquest diumenge per tal de ratificar l'actual cúpula d'ERC i reforçar l'estructura interna del partit de cara a la sentència del Tribunal Suprem i també a un possible nou escenari electoral. Després d'exercir el seu vot, el futur coordinador nacional, Pere Aragonès, ha reclamat a la militància del partit una participació alta i ha dit que l'estratègia actual d'ERC passa per eixamplar la base social de l'independentisme.  "Cal iniciar una nova etapa d'enfortiment per ser més i compartir aquest projecte de la independència amb molts més ciutadans del nostre país", ha dit.  Respecte a quina ha de ser la resposta a la sentència del Tribunal Suprem, Aragonès ha assegurat que ha de ser una resposta conjunta i pactada amb totes les forces independentistes del país.

Summary: Aragonès es fixa com a objectiu d'ERC eixamplar la base i sumar més independentistes a Catalunya


El president del Consell de Cambres de Catalunya, Joan Canadell, ha valorat positivament la decisió de Ryanair de mantenir l'activitat a la base de l'Aeroport Girona-Costa Brava però ha demanat "garantir unes condicions laborals dignes". La continuïtat de Ryanair a aquest aeroport s'ha confirmat després d'haver arribat a un acord amb els treballadors, que han acceptat tenir un contracte fixe discontinu i anar a l'atur tres mesos a l'any. "Espero que aquest acord es tradueixi en una potenciació de l'aeroport de Girona", ha assegurat Canadell en l'esmorzar informatiu organitzat pel Fòrum Europa. En aquest context, el també president de la Cambra de Comerç de Barcelona s'ha mostrat favorable a construir una "xarxa" d'infraestructures i "potenciar" els aeroports de Reus i Girona com a complementaris.  Canadell ha denunciat la "discriminació descarada" per part de l'Estat en termes d'inversió en infraestructures a Catalunya, que ha xifrat en un mínim de 15.000 milions d'euros. Respecte a la fi de la concessió del tram sud de l'autopista AP-7, el president de la Cambra de Comerç de Barcelona s'ha mostrat favorable a la introducció de la "vinyeta".  El president cameral també ha assegurat que la gestió de la Zona de Baixes Emissions "s'està fent d'una manera precipitada". "Limitar el cotxe privat està molt bé sempre que tinguis alternatives de servei públic en condicions, i no les tenim", ha criticat Canadell. En aquest sentit, ha reiterat la manca d'inversió en infraestructures i, en concret, a la línia R3 de Rodalies.

Summary: Canadell celebra la decisió de Ryanair de mantenir la base a Girona però demana "garantir unes condicions laborals dignes"


Tous va registrar una facturació de 487 milions d'euros el 2019, un 4,6% més respecte a l'exercici anterior. La marca, que enguany celebra el seu centenari, va tancar l'últim any amb 748 establiments en 56 països. D'aquests el 67% es troben fora d'Espanya, sent Mèxic, Portugal i Rússia alguns dels seus principals mercats. El creixement ve impulsat per la branca del negoci especialitzada en la producció i venda de joies, que concentra un 70% de la facturació total del grup. Per altra banda, la companyia destaca la bona marxa de les vendes online, que es mantenen com el tercer mercat més rellevant, només per darrere d'Espanya i Mèxic. Per Alba Tous, presidenta de la companyia, "una de les claus d'aquest creixement és l'adaptació als gustos i prioritats dels clients a tots els mercats on l'empresa opera". El conseller delegat de la firma, Carlos Soler-Duffo, afegeix que el fet de poder celebrar cent anys "reafirma la validesa del projecte". La publicació dels resultats arriba poques setmanes després que l'Audiència Nacional arxivés una denúncia contra l'empresa amb seu a Manresa, acusada d'utilitzar una tècnica de farciment de joies anomenada 'electroforming'. El jutge va determinar que l'ús d'elements no metàl·lics a l'interior de joies elaborades amb metalls preciosos està permès per tal de donar-los estabilitat.

Summary: Tous incrementa un 4,6% les vendes el 2019, fins als 487 MEUR


El ministre de Sanitat, Salvador Illa, ha assegurat que "a dia d'avui no hi ha cap raó de salut pública que aconselli prendre alguna mesura d'ajornament o de no celebració" del Mobile World Congres (MWC). En declaracions al Congrés aquest dimarts a la tarda, Illa ha afirmat que els professionals del Ministeri de Sanitat no veuen motius per cancel·lar el MWC pel coronavirus. El ministre de Sanitat ha remarcat que si hi hagués algun motiu que aconsellés prendre mesures excepcionals, les prendrien. "No ho dubtin", ha afirmat. Illa ha enviat un "missatge de confiança" i ha garantit que el sistema de salut de l'Estat està "preparat per fer front a qualsevol eventualitat". Illa ha explicat que dimecres a la tarda es reunirà amb la consellera de Salut, Alba Vergés, i estudiaran mesures específiques per al MWC perquè es faci amb totes les garanties. El ministre de Sanitat ha destacat que prenen decisions basades en criteris de professionals sanitaris, fan seguiment diari del coronavirus, actuen en coordinació amb organismes internacionals i donen informació amb transparència. També ha remarcat la coordinació amb les autonomies.

Summary: Illa: "A dia d'avui no hi ha cap raó de salut pública que aconselli ajornar o no celebrar el MWC"


Hi treballen més de 200 persones tot i que en els pròxims anys la xifra arribarà al mig miler ACN Barcelona.-La multinacional Amazon ha estrenat el centre de suport a pimes per a França, Itàlia i Espanya ubicat al centre 22@ de Barcelona, que dona feina a més de 200 treballadors, tot i que la xifra està previst que s'incrementi fins al mig miler en els pròxims anys. El centre multinlingüe dona suport al creixent nombre d'empreses que comercialitzen els seus productes a través d'Amazon Marketplace i els facilita l'exportació amb els seus serveis d'entrega i gestió d'atenció al client en els idiomes de cada país. Actualment, hi ha milers d'empreses espanyoles Amazon, de les quals més d'una tercera part venen a l'exterior, segons la multinacional, que també assegura que van facturar més de 250 milions d'euros i entre totes sumen 10.000 llocs de treball. D'altra banda, les noves instal·lacions, situades al districte tecnològic 22@ de Barcelona, també acolliran el nou Centre d'investigació i Desenvolupament centrat en Machine Learning, que la multinacional obrirà en els propers mesos.

Summary: Amazon estrena el centre de suport per a pimes del sud d'Europa ubicat al 22@


L'informe sobre l'evolució del preu de l'habitatge a la costa catalana corresponent aquest any 2018 que elabora la societat de taxació Tinsa indica que de les 23 localitats del litoral català que s'inclouen en l'estudi, en 17 ciutats, el 73,9% del total, els preus s'han incrementat, mentre que en 6 localitats el cost ha reculat en el primer trimestre d'aquest any en relació amb el mateix període de l'any passat. Sitges (Garraf), amb una mitjana de preu de 2.880 euros el metre quadrat, és la ciutat que registra l'increment més alt en el Principat, el 12,9% més, mentre que Calonge (Baix Empordà), amb 1.735 euros el metre quadrat, és la localitat de la costa catalana on els preus van baixar més, l'11,2%, sempre segons l'informe Tinsa referit a un univers de 23 localitats de la costa, on també s'inclou la capital catalana.   L'estudi de Tinsa cobreix tot el litoral espanyol i analitza un total de 147 municipis entre el primer trimestre del 2017 i el 2018. En aquest últim any s'ha pogut observar que en 104 dels 147 municipis analitzats, el 70,74% del total, els preus s'han incrementat.  Els majors augments de preus s'han vist a localitat de Sanxenxo a Pontevedra, amb un increment del 24,9%, i a Sòller, a la illa de Mallorca, amb un creixement interanual del 21%.  Les caigudes més rellevants han estat les de Calonge, que amb un descens de l'11,2% és la disminució més gran de Catalunya i també de l'Estat, seguit de la localitat de Mojácar, amb una caiguda de preus interanual del 8,3%.  L'estoc es va reduint progressivament  L'informe destaca que a la meitat dels 147 municipis estudiats s'ha pogut veure en l'últim any com arribaven promocions d'obra nova quan el 2017 aquest percentatge només afectava al 37% de les localitats.  Tinsa explica que l'estoc d'habitatge nou que hi havia a la costa sense vendre com a conseqüència de l'esclat de la bombolla immobiliària ''s'està absorbint progressivament''. El 2017, en el 5% de les zones estudiades es deia que aquest estoc era ''molt abundant'' mentre que aquest 2018 aquest percentatge baixa fins a l'1,6%. En el 19% de la costa l'estoc d'habitatge sense vendre ''és pràcticament inexistent''.  Costa de Barcelona els preus pugen el 7,5% Tinsa estudia el comportament dels 9 municipis de la costa de Barcelona, on s'inclou la capital catalana. La mitjana de preu del metre quadrat d'aquests nou municipis s'ha situat en 2.023 euros, amb un increment del 7,5%. Aquest preu encara està un 38,3% per sota del valor màxim que es va registrar el 2007, abans de l'esclat de la bombolla immobiliària.  A la ciutat de Barcelona el preu se situava el primer trimestre d'aquest any en 3.174 euros el metre quadrat, l'11% més que l'any anterior. Aquest preu, la capital catalana encara es troba un 28,5% per sota dels preus màxims.  Castelldefels va registrar un preu de 2.738 euros el metre quadrat, el 9,8% més que fa un any i un 32,8% per sota dels màxims.  Cubelles a 1.461 euros el metre quadrat, el preu baixa un 3,9% i se situa un 52,5% per sota dels màxims del 2007. Cubelles és l'única localitat del litoral de Barcelona on el preu recula.  A Gavà el preu del metre quadrat s'ha situat en 2.276 euros el metre quadrat, el 4,2% més i el 37,2% per sota dels màxims.  Mataró a 1.448 euros el metre quadrat, l'1,1% més que fa un any i el 56% per sota de màxims. Pineda de Mar a 1.266 euros, el 2,8% més i el 57,8% per sota de màxims, Premià de Mar a 1.822 euros, el 3,8% més i 44% per sota del 2007, Sitges a 3.252 euros, el 12,9% més i el 32% per sota de màxims i Vilanova i la Geltrú a 1.482 euros, el 4,3% més, 51,4% per sota de màxims.  A la costa de Girona els preus cauen un 2,4%     El comportament de set municipis de la costa de Girona situa el preu del metre quadrat en 1.375 euros, cosa que suposa una disminució dels preus en taxa interanual del 2,4% i situa el cost de l'habitatge del litoral gironí un 48,5% per sota de màxims del 2007. Blanes registra un preu de 1.305 euros el metre quadrat, l'1,3% menys que fa un any i el 52,3% per sota de màxims.  Castelló d'Empúries situa el preu en 1.522 euros, el 0,3% menys i el 47,9% per sota de màxims. Castell-Platja d'Aro a 2.223 euros, el 4% menys i el 37,7% per sota del 2007.  Calonge a 1.541 euros, l'11,2% menys i el 46,8% per sota del màxims. Calonge és la localitat de l'Estat i de Catalunya on els preus van disminuir més.  Lloret de Mar a 1.566 euros, el 2,2% més i 42,3% per sota de màxims, Palamós a 1.637 euros, el 2,3% més i 45,3% per sota de màxims i Sant Feliu de Guíxols a 1.574 euros, el 3,3% més i el 41,4% per sota del 2007.  Els preus a la costa de Tarragona augmenten el 5,4% L'informe Tinsa analitza set localitats del litoral de Tarragona, inclosa la capital de la demarcació. Amb aquest univers, els preus dels habitatges de la costa tarragonina es van situar en 1.181 euros de mitjana, el 5,4% més que el 2017, amb un valor que encara està un 49,8% per sota dels màxims del 2007.  Calafell va situar el preu del metre quadrat en 1.375 euros, el 0,9% menys que el primer trimestre del 2017 i amb un cost que estava un 52,5% per sota dels màxims.  A la ciutat de Tarragona, el preu del metre quadrat es va situar en 1.152 euros, l'1,4% més i el 54,7% per sota dels valors màxims.  Cambrils a 1.565 euros, l'1,1% més i 43,7% per sota de màxims, Cunit a 1.317 euros, el 0,7% més, el 53,1% per sota de màxims, Salou a 1.528 euros, el 0,8% més i el 46,4% per sota de màxims, Torredembarra a 1.447 euros, el 0,8% més i 45,5% per sota de màxims i finalment El Vendrell que amb 1.272 euros el metre quadrat veu com els preus pugen el 3,1% i se situen un 50,3% per sota dels que es van registrar el 2007.

Summary: Els preus dels pisos de la costa de Barcelona pugen un 7,5%, segons l'informe Tinsa


La Guàrdia Urbana de l'Hospitalet va impedir diumenge el segrest d'una veïna del municipi barceloní de nacionalitat xinesa que s'havia traslladat recentment a Castella – La Manxa per una oferta de feina. El mateix dia, la filla de la dona va denunciar al cos de seguretat local que algú s'havia endut la seva mare a la força i que estava dins d'un cotxe a la província manxega. La víctima havia aconseguit contactar amb la filla a través de la missatgeria instantània del mòbil, i gràcies a això els agents van poder-ne saber la ubicació. Aleshores ho van comunicar a la Guàrdia Civil d'Albacete, que finalment va interceptar l'automòbil i va alliberar la dona.

Summary: La Guàrdia Urbana de l'Hospitalet impedeix el segrest d'una veïna a Albacete gràcies al seu telèfon mòbil


Les obres de les places Pla d'Urgell, Ajuntament i Manuel Bertrand de Mollerussa estaran acabades de forma parcial aquesta setmana de manera que quedaran oberts pràcticament tots els accessos al pas de vianants. Així ho ha explicat l'alcalde Marc Solsona que ha afegit que les constructores Serboniu i Calaf han de fer aquesta ''recepció parcial'' abans d'acabar el mes, tal com s'havia acordat a l'hora d'adjudicar els projectes. L'Ajuntament però, ha allargat 15 dies el termini per finalitzar alguns trams que encara estan en procés, com són la baixada del costat de la plaça de l'Ajuntament i la plaça Major, on els treballs s'han alentit per les dificultats que s'han trobat els operaris en el clavegueram o el sistema elèctric. Els treballs van començar a finals de maig i han comptat amb un pressupost de 2,2 milions d'euros. L'Ajuntament de Mollerussa té previst celebrar el proper 8 de novembre un Ple extraordinari per tal d'abordar qüestions relacionades amb la finalització de les obres com poden ser la modificació o adequació dels projectes al que al final ha acabat sent la realitat de l'obra. Segons Marc Solsona, ''lògicament, qualsevol projecte d'aquesta magnitud pot tenir una desviació pressupostària''. En qualsevol cas, l'alcalde ha assegurat que cap modificació suposarà mai que hi hagi canvis amb el que es va acordar en les contribucions dels veïns per dur a terme les obres.  Les obres de les places del centre de Mollerussa són la part més important de la intervenció que està duent a terme l'Ajuntament en el marc del Pla de barris. Destaca el fet en aquesta zona deixarà de circular-hi el trànsit rodat i per tant passarà a ser d'ús exclusiu per a vianants a excepció dels serveis i càrrega i descàrrega. Un dels condicionants per rebre la subvenció era que els treballs estiguessin finalitzats abans d'acabar l'any. Altres carrers intervinguts són l'Onze de Setembre, Santa Cristina, Ciutat de Lleida, Estrella, Vilaclosa, Jacint Verdaguer, l'avinguda Catalunya i Acadèmia. Comencen els treballs de l'OAC Paral·lelament ja han començat les obres de l'Oficina d'Atenció al Ciutadà (OAC) al mateix edifici consistorial. Els treballs estan concentrats ara a la segona planta i està previst que estiguin enllestit en uns tres o quatre mesos. L'obra implicarà la reforma integral de la primera planta de l'Ajuntament on s'ampliarà l'espai d'atenció al públic i es traslladarà tota l'àrea d'alcaldia de la qual només es mantindrà el despatx de l'alcalde que passarà a tenir només funcions ''nobles''. Així mateix, el personal de l'Ajuntament ja ha rebut la formació necessària per desenvolupar les tasques de l'administració telemàtica amb l'objectiu d'adequar l'Ajuntament al ''segle XXI''.

Summary: Les obres de tres places del centre de Mollerussa estaran acabades parcialment aquesta setmana


El projecte MigraVallFosca ha capturat un total de 2.384 exemplars d'ocells de 55 espècies d'ocells, des de principi d'agost a finals d'octubre d'aquest any. L'anellament científic permet estudiar la migració dels ocells i els hàbitats on fan les parades durant els seus llargs viatges. Pere Josa, anellador responsable del seguiment, destaca la captura d'un exemplar de pit-roig (Erithacus rubecula) anellat a Polònia, la captura de dos mosquiters de doble ratlla (Phylloscopus inornatus), un petit ocell insectívor de 6 grams de pes provinent de Sibèria que es va detectar per primer cop al Pirineu l'any 2013. L'estudi, promogut per l'Estació Biològica del Pallars Jussà, es duu a terme des del 2010 a la Vall Fosca, al municipi de la Torre de Capdella. En aquests anys s'han capturat per a l'anellament científic un total de 7.114 ocells de 71 espècies. Aquest estudi permetrà al llarg dels anys veure si el canvi climàtic provoca canvis en la migració a través del Pirineu. Els resultats mostren que els prats de dall, ambient vinculat a la ramaderia de muntanya, són un hàbitat molt utilitzat pels ocells, tant per a descansar com per a alimentar-se durant la migració, que en alguns casos pot ser de milers de quilòmetres.

Summary: S'anellen a la Vall Fosca un total de 2.384 exemplars d'ocells de 55 espècies en tres mesos


L'Ajuntament de Mollerussa ha organitzat tres sessions informatives per formar les persones interessades en ser part d'una comunicat de protecció animal a la ciutat. L'objectiu és difondre el protocol a seguir per formar part d'aquesta xarxa social que pretén que els seus membres col·laborin en la cura dels animals acollits al Refugi de Trànsit que s'ha habilitat en una nau municipal al costat de l'estació d'autobusos. Així mateix, el consistori també ha activat un número de telèfon que està connectat permanentment amb la Policia Local, per tal de comunicar les troballes d'animals abandonats i poder així posar en marxa el protocol corresponent. Aquestes actuacions formen part de la primera fase d'actuació del Pla Integral de Protecció Animal, que va ser aprovat en Ple pel consistori i que té com a projecte final desenvolupar un refugi per a Mollerussa i comarca. Les sessions formatives, que aniran a càrrec de l'entitat Nova Eucària responsable de la redacció del pla integral, tindran lloc els dies 25, 27 i 29 de juny en diferents horaris per facilitar l'assistència de tothom. Per tal de participar en la sessió formativa que més convingui cal fer una inscripció a través del correu proteccioanimal@mollerussa.cat indicant el nom i cognoms així com un telèfon de contacte. Amb la creació d'aquesta xarxa de voluntariat, l'objectiu que es persegueix és que es pugui facilitar l'acollida o l'adopció d'aquests animals abans que hagin de ser derivats a la protectora i alhora també fer un exercici de transparència sobre el destí dels animals recollits. Així mateix, aquesta xarxa de voluntariat permetrà implicar la ciutadania en un projecte social i alhora aportar avantatges als animals acollits que tindran un afegit de cures i la possibilitat d'acabar en cases d'acollida o adoptats. L'Ajuntament de Mollerussa recull anualment al voltant d'una quarantena de gossos abandonats al carrer als quals ha de donar una acollida temporal abans que alguna de les tres protectores amb les quals es té un conveni de col·laboració se'n faci càrrec. Pel que fa a l'espai habilitat, compta amb una zona per poder ubicar tres gossos alhora així com una altra pensada per poder instal·lar-hi dos gats. També s'ha previst un espai doble per a gats ferals o malalts que no puguin estar en contacte amb els altres. La segona fase d'aquest Pla integral de Protecció Animal serà fer una diagnosi exacta de les colònies de gats que hi ha a la ciutat, de les quals, de moment, n'hi ha comptabilitzades una quarantena.

Summary: Mollerussa forma voluntariat per crear una xarxa de protecció animal i activa un telèfon per alertes


Antoni Comín (Barcelona, 1971) repeteix al capdavant de la cartera de Salut, el Departament que va encapçalar des del gener de 2016 i fins a la destitució, per l'aplicació del 155, l'octubre de 2017. Exercirà el càrrec des de Brussel·les, on en els últims mesos ha estat a disposició de la justícia belga per l'euroordre de detenció emesa pel jutge del Tribunal Suprem Pablo Llarena, que l’ha processat per rebel·liói i malversació. Comín, però, recupera el càrrec a l'executiu dies després que la justícia belga hagi decidit desestimar l'extradició per irregularitats en l'euroordre. Comín és diputat per ERC aquesta legislatura, ho va ser el 2015 per la candidatura de Junts pel Sí, i també ho havia estat el 2003 i el 2006, aleshores pel PSC. Durant el seu primer mandat com a conseller de Salut, Comín va impulsar i aprovar la Llei d'universalització de l'assistència sanitària, un text actualment en suspens pel Tribunal Constitucional, després del recurs presentat pel govern espanyol. Fill de l'històric líder d'esquerres i el cristianisme Alfonso Comín, el conseller de Salut, Toni Comín va arribar a la primera línia política de la mà de Pasqual Maragall. Ha estat diputat pel PSC-Ciutadans pel Canvi les legislatures del 2004 i el 2006. La multitudinària manifestació de l'Onze de Setembre de 2012 va evidenciar diferències insalvables amb els seus companys socialistes. Dos anys més tard, va acabar entregant el carnet del partit i oficialitzant el seu viratge del federalisme a l'independentisme. Va rebutjar un lloc en la candidatura d'ERC a les europees però la bona relació amb el líder republicà, Oriol Junqueras, li va permetre fer-se un lloc destacat a Junts pel Sí. Després d'un any i mig al capdavant de la cartera amb major dotació pressupostària del Govern, Comín recupera el càrrec perdut amb el 155 i es converteix en l'únic conseller dels republicans de la passada legislatura que ha acceptat repetir al càrrec en l'executiu que lidera Quim Torra.   En el seu primer mandat, Comín substituïa Boi Ruiz. A banda de l'aprovació de la Llei d'universalització de l'assistència sanitària, Comín va treballar per un nou model de l'atenció primària, un pla de xoc per a les llistes d'espera i un nou pla d'urgències. A més, la seva actuació al capdavant del Departament de Salut es va caracteritzar pel procés de ''desprivatització'' de la sanitat pública, amb la desconcertació dels serveis de l'Hospital General de Catalunya, la Clínica del Vallès, l'atenció domiciliària continuada a Barcelona, i el trasllat de tota aquesta activitat a centres públics.   El mandat de Comín no va ser però, exempt de polèmiques. Una de les que va generar més rebombori mediàtica va ser, precisament, l'anunci de la compra per part de la Generalitat de l'Hospital General de Catalunya al grup QuirónSalud, però també van provocar malestar entre les professionals de la infermeria les declaracions en què va assegurar que les lliteres als passadissos d'urgències podien ser decisions de les mateixes infermeres.  Comín també va ser impulsor, al costat de la ministra de Sanitat, Dolors Montserrat, i de l'aleshores segon tinent d'alcaldia de l'Ajuntament de Barcelona, Jaume Collboni, de la candidatura de la capital catalana per acollir l'Agència Europa del Medicament (EMA). L'eliminació, a la primera ronda, de Barcelona, va arribar al novembre quan Comín ja havia estat destituït i va generar un seguit d'acusacions creuades entre les diferents parts per buscar-ne la causa. Llicenciat en Filosofia i Ciències Polítiques i format també en Humanitats, Comín ha treballat com a professor de Batxillerat al Sagrat Cor del carrer Diputació i a l'escola de negocis ESADE.   Actualment, però, ha hagut de fixar la seva residència a Brussel·les, igual que Meritxell Serret i Lluís Puig. Hi va arribar juntament amb Carles Puigdemont després de la declaració d’independència aprovada pel Parlament. El jutge Llarena l’ha processat per rebel·lió i malversació de fons públics, però la justícia belga ha rebutjat extraditar-lo perquè hi veu “errors” en la petició espanyola.   Durant aquest període de temps a la capital belga, Comín també ha estat protagonista d'una altra polèmica: els missatges amb Carles Puigdemont interceptats i publicats per Telecinco. En missatges de mòbil entre Comín i Puigdemont es podia llegir un ''això s'ha acabat''. La seva publicació va provocar que tan Comín  com Puigdemont es querellessin contra el programa d'Ana Rosa Quintana per vulneració de la privacitat.

Summary: PERFIL: Antoni Comín, únic conseller d’ERC de l'anterior legislatura que segueix al Govern


L’exdiputada de la CUP demana que “s’arxivi la causa” contra els independentistes perquè “no han comés cap delicte” ACN Madrid.-L’exdiputada de la CUP i actual membre de la seva direcció Mireia Boya ha avançat que aquest dimarts es convocarà una roda de premsa amb la també exdiputada dels anticapitalistes Anna Gabriel, per tal que “ella mateixa expliqui la seva estratègia” davant la citació per a declarar davant el Tribunal Suprem que té per a dimecres. Gabriel ha estat els darrers dies a Ginebra preparant la seva defensa amb advocats internacionals i això ha fet que s’hagi especulat sobre la possibilitat que no acudís i es quedés a Suïssa amb una estratègia semblant a la de Carles Puigdemont. Tot i que Boya ha reconegut que no ha parlat amb Gabriel, sí ha afirmat que totes dues comparteixen “un paraigües de defensa política i jurídica, amb la defensa del dret a l’autodeterminació i seguint els punts del programa electoral i del mandat popular”.  Mireia Boya ha fet aquestes declaracions des de les portes del Tribunal Suprem, on ha acudit, una setmana després de declarar ella allà mateix, per sonar suport a Marta Rovira (ERC) i Marta Pascal (PDeCAT), que s’expliquen aquest dilluns al matí davant el jutge. Respecte d’aquest procés judicial, Boya ha volgut ser contundent en denunciar “un judici polític, que és un judici contra tot un país i que no s’hauria de produir mai”. A més, ha demanat que la “bogeria” que suposa la causa judicial “sigui arxivada perquè no té cap sentit”. “No hem comés cap delicte. La defensa de les llibertats no és cap delicte, aplicar programes electorals no és delicte. I atendre i respectar el mandat popular de les urnes, la via democràtica i no violenta, no és delicte”, ha sentenciat.

Summary: Boya avança que Gabriel explicarà dimarts en roda de premsa si declararà davant el Suprem


Es tracta d'un increment de 176 milions d'euros respecte el mes anterior ACN Barcelona.-Catalunya va registrar un dèficit de 669 milions d'euros fins a l'octubre, el què equival un 0,28% del PIB, segons ha informat aquest dilluns el Ministeri d'Hisenda. Això representa, respecte el mes anterior, un increment de 176 milions d'euros i contrasta també amb les dades del mateix mes de l'any passat, quan aleshores la Generalitat va registrar 333 milions de superàvit, un 0,15% del PIB. En el seu conjunt, les comunitats autònomes va registrar un dèficit de 4.428 milions d'euros durant els deu primers mesos de l'any. En termes de PIB, el dèficit autonòmic es va situar en el 0,35%. Fins a l'octubre, els ingressos s'han incrementat un 1,4% tot i que es tracta d'una comparativa que encara no és homogènia i que s'anirà suavitzant com a resultat del reial decret llei 13/2019, pel qual es regula l'actualització extraordinària de les entregues a compte per al 2019. Per la seva part, la despesa no financera augmenta un 5,6% destacant la remuneració dels assalariats, que va créixer un 5,9%. També van créixer els consums intermitjos i les transferències social en espècie un 4%, fonamentalment per l'augment de la despesa en concerts sanitaris i educatius, entre d'altres. A finals del mes d'octubre, Canàries, Navarra, La Rioja i el País Basc presentaven superàvit. Quant al dèficit de l'administració central, puja fins al 0,58% del PIB davant el 0,73% de l'octubre del 2018. El dèficit de l'Estat es va situar en el 0,49% del PIB, amb una reducció interanual del 22,8% a l'octubre i els organismes de l'Administració Central van registrar fins a l'octubre 1.121 milions d'euros, el 0,09% del PIB. D'altra banda, segons el Ministeri d'Hisenda, a nivell d'Espanya el dèficit s'ha reduït un 6,2% al novembre respecte fa un any i es va situar en el 0,88% del PIB en termes de comptabilitat nacional. En milions d'euros, el dèficit va assolir els 10.987 milions d'euros. Els ingressos de l'Estat van créixer fins al novembre un 2,6% davant les despeses que es van incrementar un 2%. Descomptats els interessos meritats, el saldo primari positiu va pujar al 0,94% del PIB.

Summary: Catalunya registra un dèficit de 669 milions d'euros fins a l'octubre


La Diputació de Lleida ha adjudicat la primera fase de les obres de millora de la carretera local LV-3028, que va de Castellserà (Urgell) a Preixens (Noguera), i la previsió és que els treballs puguin començar en dues setmanes. En concret, els treballs d'eixamplament, millora i pavimentació d'aquesta carretera afectaran un tram de 4,5 quilòmetres, des de l'encreuament amb la C-53 fins poc després del primer pont que creua el Canal d'Urgell. El pressupost d'execució de contracta previst és de 1.590.123 euros. El mes d'agost passat es va sotmetre a informació pública la relació de béns i drets afectats per l'execució de la primera fase de les obres, que la diputació lleidatana ha adjudicat aquest 2016.

Summary: La Diputació de Lleida preveu iniciar en dues setmanes les obres de millora de la carretera entre Castellserà i Preixens


Les obres de recuperació i integració urbanística del tram de grades del circ romà de la plaça dels Sedassos de Tarragona ja han acabat. L’Ajuntament, que ha recepcionat aquest dimarts els treballs, ha sancionat l’empresa pels 10 mesos de retard en la finalització de les obres. Amb tot, s’ha complit amb els terminis imposats pel Ministeri de Foment per rebre l’ajut per a l’actuació, atorgat el 2014. Per completar l’obra, la regidora de Patrimoni, Begoña Floria, ha explicat que aviat s’instal·larà una tanca que evitarà l’accés al monument i també es posaran càmeres de vigilància, enfocades únicament al recinte. Els treballs han consistit en la restitució volumètrica de les grades, en fusta, i no han estat exempts de polèmica. “Xoca una mica perquè estem acostumats a veure les restes, però ara estem veient quin volum tindria, i encara estem a un metre i mig d’on corrien els carros”, ha explicat Joan Menchon, arqueòleg municipal. En total, els treballs han costat 194.000 euros, el 75% se sosté amb la subvenció de l'1,5% Cultural de l'Estat. Davant del retard de l'empresa en les obres, que estaven previstes que s'executessin en sis mesos, l'Ajuntament de Tarragona va optar per fer un seguiment. Així, s'ha aconseguit finalitzar-les abans que s'esgotés el termini màxim per rebre la subvenció de l'Estat. El consistori volia evitar denunciar el contracte perquè això hauria suposat paralitzar les obres. Amb tot, se'ls ha sancionat, amb el que estipula la llei, amb 22 euros diaris per dia retardat. El model de gestió inclou la visita programada de grups, i s'espera que en un futur es pugui integrar al circuit visitable del conjunt del circ. En aquesta línia, la regidora ha assegurat que, el que li ve al cap, de manera més il·lustrativa, és utilitzar l'estructura per activitats de recreació, com les programades per Tàrraco Viva. "El públic pot estar baix i veure la recreació exacta de com funcionava el circ en època romana", ha explicat Floria, que ha admès que hi havia certa esperança que es pogués estrenar en l'edició anterior. El projecte executat ha estat una intervenció urbanística mitjançant la millora i la integració en el conjunt monumental recuperant-lo com a nexe d'unió entre la part superior de la graderia-visòrium (carrer Ferrers) i la inferior (imma cavea-podi-plaça Sedassos). La restitució volumètrica de part de les grades compleix l'objectiu de fer el monument més entenedor i ha convertit un espai degradat en un lloc renovat. Segons Menchón, no es pot considerar que s'hagi treballat "al circ", sinó en un "espai històric on fa 2.000 anys va haver-hi un circ", i que després s'ha anat transformant a través del temps en un espai habitat, o en una plaça, en el cas de la plaça de la Font. "S'actua en bocins del circ", ha relatat. Per mirar d'integrar-lo a la ciutat, i tenint en compte que, segons la llei 9/93 de Patrimoni, el material emprat en la reconstrucció no pot imitar les restes i s'ha de diferenciar molt bé l'antic de nou, s'ha optat per restituir la volumetria amb grades, fixades damunt d'una estructura metàl·lica. En concret, s'ha recuperat aquest tram del circ en dues voltes, una de les quals és visible quan s'accedeix al monument, a través d'una porta d'entre les grades. Per evitar que es pugui accedir de manera lliure, com temien els veïns, l'Ajuntament instal·larà una tanca per impedir que algú hi salti. A més, també es posaran càmeres de vigilància que haurien de servir per dissuadir possibles atacs vandàlics sobre les grades.

Summary: Recuperat un tram de les grades del circ romà de Tarragona, a falta d'instal·lar una tanca i càmeres de vigilància


Un estudi conclou que les tecnologies en l'educació tenen un impacte positiu però "modest" en el resultat de l'alumnat de totes les etapes. L'informe ha estat impulsat per l'Institut Català d'Avaluació de Polítiques Públiques (Ivàlua) i la Fundació Bofill i revisa els resultats de més de 1.600 estudis que analitzen l'impacte de diferents programes i experiències escolars que utilitzen les tecnologies digitals. L'impacte positiu en l'ús d'aquestes tecnologies s'intensifica en àrees com llengua, especialment a infantil i primària; matemàtiques i ciències. Conclouen també que l'aprenentatge híbrid pot ser més efectiu que el purament presencial però més en cursos superiors.  En l'alumnat vulnerable s'observa que garantir l'accés a dispositius i internet és condició necessària "però no suficient" per millorar els resultats d'aprenentatge. També s'ha detectat que l'ús de les noves tecnologies contribueixen a l'augment de les actituds positives dels alumnes en àrees com matemàtiques o ciències. D'altra banda, la formació del professorat i el suport que reben influeix en la capacitat per generar impactes positius en l'aprenentatge de l'alumnat.  L'informe analitza també l'aprenentatge híbrid i conclou que pot ser més efectiu que el purament presencial però per aconseguir-lo cal un redisseny de les activitats  introduint activitats asíncrones, permetent una implicació més reflexiva de l'alumne i oferint major flexibilitat en la ubicació i el temps.  Aquest format híbrid però funciona millor en l'educació superior i els seus resultats són més modestos si es trasllada a secundària. En línies generals però, els resultats són més efectius en termes de resultats i de motivació en comparació amb el format en línia. Entre d'altres, es genera una menor sensació de "soledat". El feedback és un dels elements clau en aquests processos, especialment per als estudiants amb dificultats d'aprenentatge que són els menys beneficiats dels entorns en línia.  Pel que fa a les eines emprades, els entorns híbrids, els tests i els qüestionaris autoadministrats tenen un impacte positiu, així com els sistemes de tutoria intel·ligent i les eines de representació gràfica. En canvi, l'ús de les xarxes socials presenta resultats negatius.  Amb aquesta anàlisi, els impulsors de l'estudi recomanen optar per modalitats híbrides on es prioritzin les activitats mecàniques en línia i el treball col·laboratiu presencial. També apunten que cal una tutorització "intensiva" per part del docent.  Formació telemàtica només a la secundària En cas d'un nou confinament total, asseguren que l'ensenyament totalment en línia només seria recomanable a l'educació secundària i sempre i quan s'asseguri una bona comunicació i un treball col·laboratiu entre els alumnes.  Ivàlua i la Jaume Bofill proposen també elaborar una diagnosi de la competència digital del professorat i establir programes per al seu desenvolupament, garantir un suport tècnic especialitat per al professorat en el disseny i la implementació d'intervencions educatives amb tecnologies digitals. A més, creuen que és necessari preveure accions per acompanyar les famílies.  L'informe s'emmarca en el projecte 'Què funciona en educació?', a través del qual Ivàlua i la Fundació Bofill volen revisar les evidències generades per la recerca al voltant de les polítiques i els programes que milloren els aprenentatges.

Summary: Un informe conclou que les tecnologies en l'educació tenen un impacte positiu però "modest" en el resultat de l'alumnat


El candidat de Junts per Catalunya a l'Alcaldia de Barcelona, Joaquim Forn, ha assegurat aquest diumenge que no farà una campanya basada en el "terreny emocional", sinó que parlarà de la ciutat. "La meva trajectòria política a l'Ajuntament avala la meva decisió de presentar-me als comicis. Vull que la gent ens voti perquè comparteix el model de ciutat que li proposem", ha apuntat en una entrevista al diari 'El Punt Avui', on insisteix en la necessitat de concórrer amb ERC una llista independentista conjunta. "No puc entendre que renunciem a una llista unitària que ens donaria amb tota seguretat la majoria", ha reconegut Forn, que ha afegit que "lluitarà fins al final per aconseguir-ho". Forn ha indicat que durant la campanya vol parlar "essencialment" de la ciutat i dels reptes que ha d'afrontar. "Algú entendria que durant la campanya no parléssim de la inseguretat, de l'accés a l'habitatge, de com recuperar el lideratge de Barcelona, de com creem riquesa per fer-ne una distribució justa entre els barris o del model de turisme?", ha preguntat.  La candidatura que encapçala, ha dit, pretén "aplegar el món sobiranista que vol construir un model de ciutat alternatiu a la Barcelona d'Ada Colau". Sobre Elsa Artadi o Ferran Mascarell, ha apuntat que li agradaria molt poder comptar amb ells a la llista.

Summary: Forn assegura que no farà una campanya basada en el "terreny emocional" sinó que parlarà de la ciutat


El Mossos d'Esquadra han trobat imatges "de contingut sexual" de Nadia Nerea entre el material confiscat als pares, durant el registre al domicili de la família. A les imatges, que es troben en un llapis de memòria, es veuria la nena posant despullada. Els Mossos les han posat en coneixement del jutge instructor perquè les analitzi i estableixi si al pare se l'ha d'investigar per nous possibles delictes. Segons fonts judicials, està previst que divendres se citin als pares a declarar novament als jutjats de la Seu d'Urgell per aquests fets. Els pares estan investigats per un presumpte delicte d'estafa en els donatius per al tractament mèdic de la seva filla, d'11 anys, que pateix una malaltia rara. Arrel d'aquesta troballa, el magistrat assegura tenir clars indicis que Fernando Blanco hauria participat en la comissió dels delictes de ''provocació i explotació sexual'' de la menor.  (El TSJC ha informat que el jutge ha rebut els arxius aquest dimarts i ha precisat que els pares de Nadia estan cridats a declarar aquest divendres. Aquests dos conceptes no estaven concretats a la notícia original, que ja ha estat modificada) El jutge d'instrucció 1 de la Seu d'Urgell que investiga el conegut com a 'cas Nadia' ha rebut aquest dimarts al matí de part de la Unitat Territorial d'Investigació del Pirineu Occidental dels Mossos d'Esquadra un seguit d'arxius que podrien ser constitutius de diferents infraccions penals. Concretament, segons el TSJC, dels delictes ''d'elaboració i tinença de pornografia infantil, així com d'exhibicionisme i provocació sexual''. El magistrat creu que la troballa d'aquest material de contingut sexual no és una simple sospita sinó que suposa la ''constància i evidència de clars indicis objectivats de participació del pare en la comissió dels delictes de provocació sexual i explotació sexual''. Per aquest motiu ha acordat citar a declarar als dos investigats, els pare i la mare de Nadia Nerea, Fernando Blanco, que està en situació de presó provisional al Centre Penitenciari de Ponent, i a Margarita Grau, que està en llibertat. La declaració dels pares tindrà lloc divendres que ve al matí als jutjats de la Seu d'Urgell, en primer lloc la mare a les 10 i després el pare a les 11. El jutge, a més a més, ha autoritzat el registre de 13 llapis de memòria, 7 targetes de memòria i 3 discs durs i altres terminals informàtics. Cal recordar que quan es va destapar el cas el passat desembre, segons els Mossos, Fernando Blanco i Marga Garau havien recaptat 918.000 euros en donatius que s'havien de destinar a intervencions mèdiques de la nena per tractar la seva tricotiodistròfia que, finalment, no s'haurien dut a terme. D'aquesta quantitat, però se n'haurien gastat prop de 600.000.

Summary: ACTUALIZACIÓ:Els Mossos troben imatges ''de contingut sexual' de la Nadia entre el material confiscat als pares


El ministre de Cultura, Íñigo Méndez de Vigo, ha assegurat aquest dijous des de Madrid que el govern espanyol "sempre acata les sentències judicials", però ha advertit que el cas de Sixena és "molt controvertit". Ho ha dit en resposta a preguntes de periodistes sobre la providència emesa aquest dimecres pel jutge substitut del jutjat 1 d'Osca, en què requereix al ministre que doni compliment a les resolucions judicials provisionals per al lliurament a l'Aragó de les 44 obres d'art en litigi que segueixen al Museu de Lleida. Ho fa emparant-se en l'article 155 que estableix que el ministre és l'actual responsable provisional de Cultura de la Generalitat. "El govern sempre acata les sentències judicials però s'han d'estudiar les circumstàncies perquè és un cas molt controvertit entre dues comunitats autònomes", ha declarat. Méndez de Vigo ha confirmat que ahir va rebre la providència i ha assegurat que l'estan estudiant "com ho faig tot, amb diligència i deteniment". El jutjat número 1 d'Osca va requerir dimecres al Ministre de Cultura, Íñigo Méndez de Vigo, que doni compliment a les resolucions judicials provisionals per al lliurament a l'Aragó de les 44 obres d'art en litigi que segueixen al Museu de Lleida. Ho va fer a través d'una providència amb data 15 de novembre en què demana també al ministre que informi sobre quan i com es traslladaran les peces perquè el govern de l'Aragó les pugui rebre amb garanties. La providència del jutjat, encapçalat ara per un nou magistrat, ja que la jutgessa que va ordenar el trasllat provisional ja no n'és la responsable, sol·licita també a la policia judicial que prepari un pla d'actuació per dur a terme l'execució provisional de la sentència, en cas que les autoritats competents ignoressin l'ordre. Les parts tenen cinc dies per presentar recurs.

Summary: Méndez de Vigo diu que el govern espanyol sempre acata sentències però adverteix que Sixena és un cas "controvertit"


El conseller d'Interior, Miquel Buch, demanarà explicacions per carta al ministre d'Interior en funcions, Fernando Grande-Marlaska, sobre els seguiments al president de la Generalitat, Quim Torra, per part de la Policia Nacional durant el 10-N. La consellera de la Presidència i portaveu del Govern, Meritxell Budó, ha dit que d'aquesta manera l'executiu català reclamarà una justificació política al govern espanyol davant la "gravetat dels fets". Budó ha indicat que el seguiment policial va quedar evidenciat al centre de coordinació policial CECOR. A més d'enviar la missiva, el Govern no preveu d'altres mesures i han indicat que no els consta que s'hagin produït més seguiments que el denunciat ni tampoc a altres membres del Govern. Respecte la demanda d'impulsar una mesa de negociació entre el govern català i l'espanyol, Budó ha fet una crida al diàleg "per resoldre el conflicte polític entre Catalunya i Espanya " amb un diàleg "sincer" i "de tu a tu". Així, la portaveu ha insistit que a la reunió hi hauria d'assistir tant el president de la Generalitat com el president del govern espanyol.  De les declaracions del vicepresident del Govern, Pere Aragonès, que va obrir la porta a l'absència de Torra a la trobada, Budó ha apuntat que el republicà es referia en el cas que Sánchez no hi assistís.   Pel que fa a la taula de diàleg entre partits catalans que el Govern va anunciar que celebraria aquest desembre, Budó ha explicat que encara no hi ha una data acordada. Ha apuntat que s'està convocant els partits que formen part de l'arc parlamentari. Ha dit que treballen amb l'escenari que la trobada sigui la primera quinzena de desembre.

Summary: Buch demanarà explicacions per carta a Marlaska pels seguiments de la Policia Nacional a Torra el 10-N


La Federació Empresarial Catalana d'Autotransport de Viatgers (FECAV) ha reivindicat la seguretat del transport col·lectiu i ha demanat impulsar una campanya de comunicació de gran abast per "recuperar la confiança" en els autocars i autobusos. Segons dades de l'Ajuntament de Barcelona, abans de la crisi es realitzaven un 26% dels desplaçaments en vehicle privat i un 37,3% en transport públic. Actualment es realitzen un 34,4% dels viatges en vehicle privat i un 19,5% en transport públic. En aquest context, la patronal s'ha referit a un informe del Consell Superior d'Investigacions Científiques (CSIC), segons el qual el transport públic és segur pel que fa a la transmissió aèria del virus sempre que es respecti l'ús de les mascaretes.  Aquest mateix document afirma que "la utilització dels sistemes de ventilació existents operats correctament tant en autobusos com en vagons de ferrocarrils urbans i metropolitans no tenen per què ser un problema per a la transmissió aèria del virus".  Així mateix, la patronal ha assegurat que no està provat que al transport col·lectiu hi hagi una major concentració ni risc de contagi que a altres mitjans de transport i ha recordat que els autobusos es desinfecten diàriament seguint les indicacions de les autoritats sanitàries.  Els gestors dels nodes de transport públic, com les estacions d'autobusos, també han establert mesures per evitar que hi pugui haver aglomeracions i han reforçat els missatges per recordar les mesures de seguretat. Algunes recomanacions són evitar les hores punta, fer cues ordenades, no utilitzar el transport públic si es tenen símptomes o es pertany a un grup de risc i preveure un temps més llarg de viatge.  "És imprescindible que la societat recuperi la confiança en els modes de transport col·lectius per aturar la contaminació, la destrucció del planeta i els problemes de salut que se'n deriven", ha assegurat el president de FECAV, José María Chavarría, en un comunicat.

Summary: FECAV reivindica la seguretat del transport col·lectiu i demana impulsar una campanya per "recuperar la confiança"


El Col·legi Oficial de Gestors Administratius de Catalunya ha alertat que els estrangers residents a l'Estat a qui els ha caducat el permís de residència durant l'estat d'alarma s'estan trobant dificultats per tornar. En un comunicat, els gestors han explicat que l'ordre dictada pel govern espanyol per aquests casos havia de permetre tornar a l'Estat amb només un document de viatge vàlid i la targeta d'identitat d'estrangers o el visat caducat però a la pràctica s'estan trobant "molts casos on les companyies aèries els exigeixen comprar un bitllet d'avió d'anada i tornada per poder volar a Espanya". El Col·legi ha explicat que el motiu és que la normativa recull que en cas que a una persona se li denegui l'entrada a un país i s'hagi de produir la devolució del ciutadà estranger, la companyia de transport amb la que ha arribat és la responsable de tornar-la al seu país d'origen i no volen assumir aquest cost.  Davant d'aquesta situació, els gestors han demanat al Ministeri d'Assumptes Exteriors que es coordini amb control de fronteres, companyies aèries i si cal consulats i ambaixades "per tal que habilitin algun tipus de salconduit que asseguri que podran entrar al país i sense haver de comprar un bitllet de tornada que no utilitzaran", en paraules del ponent de la Comissió d'Estrangeria i Nacionalitat del Col·legi Oficial de Gestors Administratius de Catalunya, Marc Giménez. "Aquesta és una despesa molt important que està frenant la tornada de molts estrangers amb residència legal a Espanya", ha afegit.

Summary: Alerten que estrangers residents a l'Estat amb el permís caducat durant l'estat d'alarma tenen dificultats per tornar


La 31a edició de la Fira de Titelles de Lleida manté de moment el calendari previst, tot i la situació actual generada pel coronavirus, i es celebrarà de l'1 al 3 de maig a la capital del Segrià. Des de l'organització han explicat que no volen "llençar la tovallola", tot i que estaran a l'expectativa de veure com es desenvolupen els esdeveniments en les pròximes setmanes i de cara a la detenció de l'expansió de la covid-19. Enguany, el certamen compta amb 31 companyies i 33 espectacles, dels quals 15 seran d'estrena i quatre d'aquests de caire absolut. En total, hi haurà pràcticament 150 sessions públiques, la majoria de les quals durant els tres dies de saló, i hi es preveu l'assistència d'uns 300 professionals d'Europa, Àsia i Amèrica. La companyia holandesa Duda Paiva Company serà l'encarregada de l'espectacle inaugural, anomenat 'Monster' i que suposarà la seva estrena a la Península Ibèrica. En aquest cas, es barreja la manipulació de titelles amb la dansa per mitjà d'unes criatures amb caps divertits, ales, cues i també cames. Durant els dies de fira, a la ciutat hi hauran 27 espais d'actuació i s'espera superar el volum d'assistència de l'edició anterior, que va tancar amb una afluència de 45.000 persones. D'entre les estrenes absolutes, hi ha la de la lleidatana PUCK Cinema Caravana, que presentarà per primer cop 'PUCK i la seva troupe'. De les 31 companyies que hi participen -el mateix nombre que a l'edició passada-, 14 són catalanes, 9 de la resta de l'estat espanyol i 8 d'estrangeres. El certamen també comptarà amb d'altres activitats com ara la Fira del Llibre de les Arts, diverses mostres d'artesans, exposicions i jornades tècniques, entre d'altres. La Fira de Titelles, que s'havia de presentar aquest dijous, comptarà enguany amb un pressupost de 185.286 euros, dels quals pràcticament la meitat provenen de la Generalitat, a través de l'Oficina de Suport a la Iniciativa Cultural (OCIC). Mentre, l'Ajuntament de Lleida hi aporta una quarta part dels recursos i la resta són de l'Institut d'Estudis Ilerdencs i el Ministeri de Cultura, entre d'altres, a més de recursos propis.

Summary: La Fira de Titelles de Lleida anuncia que es manté de moment de l'1 al 3 de maig tot i la situació derivada del covid-19


Les protestes pel desallotjament del Banc Expropiat al barri de Gràcia s'han estès fins al Districte de Nou Barris, on han cremat deu contenidors, i les flames han afectat el frontal d'un vehicle aparcat i van provocar el trencament de vidres d'una porteria d'un comerç del carrer Alloza. L'Ajuntament de Barcelona calcula que el valor de reposició del material malmès serà d'uns 10.000 euros. En concret, van cremar cinc contenidors al mateix carrer Alloza (davant del número 21), dos al carrer Petrarca (davant del número 3) i tres al carrer Vinyar, cantonada amb el carrer Joaquim Valls.  A aquests , cal sumar els dos contenidors cremats a Gràcia i els 60 bolcats, dels quals sis tenen danys estructurals. Aquí, els danys pugen a uns 3.500 euros. Com en la nit anterior, es van retirar preventivament 60 contenidors a Gràcia, tot i que al final se'n van bolcar 60 més i dos van acabar calcinats. A més, es van fer pintades, es van trencar vidres d'entitats bancàries, d'una botiga d'esports i d'una altra de telefonia i es van cremar tres caixers. Per la seva banda, els Mossos van practicar una detenció. Els aldarulls van començar després que, a la plaça Revolució, els Mossos anunciessin que carregarien si alguns dels manifestants no deixaven els objectes contundents que duien, alguns dels quals els hi haurien llençat. D'altra banda, al carrer València número 31, es va cremar un altre contenidor, tot i que fonts municipals desconeixen aquest dijous al matí si tenia a veure amb les protestes de Gràcia. En aquest cas, reposar-lo costarà uns 1.000 euros. El Departament d'Estat dels Estats Units recomana no acostar-se al Banc Expropiat El Departament d'Estat dels Estats Units va emetre aquest dimecres a la tarda dues piulades per demanar als seus compatriotes que si es trobaven a Barcelona no s'acostessin a Gràcia, en especial a la Travessera de Gràcia número 181, on fins dilluns hi havia el Banc Expropiat, pels aldarulls que s'estan produint aquesta setmana. En dues piulades, el govern nord-americà adverteix que hi ha manifestacions amb centenars de participants i que acaben amb aldarulls i que espera que aquests s'allarguin fins diumenge que ve.

Summary: Almenys una dotzena de contenidors cremats a Gràcia i Nou Barris en protestes contra pel desallotjament del Banc Expropiat


El delegat del govern espanyol a Catalunya, Enric Millo, ha admès que l’Estat ha de millorar “algunes coses” respecte a Catalunya i ha afirmat que les dues parts han de “rectificar”. “El Govern haurà d’entendre que ha de modificar aquesta posició radical i enrocada i l’altre part haurà de reconèixer que algunes coses s’han de millorar”, ha assegurat en una entrevista a TV3. Millo ha tornat a apostar pel diàleg però ha avisat que defensar el diàleg no suposa ser flexible amb el compliment de la llei. “El que no faré es prevaricar”, ha garantit. D’altra banda, ha replicat al president de la Generalitat, Carles Puigdemont, que la relació entre governs pot ser bilateral però que “els acords han de ser multilaterals”, encara que no siguin iguals per a tothom.

Summary: Millo admet que el govern espanyol ha de “rectificar” i millorar algunes coses respecte a Catalunya


El diputat de la CUP, Albert Botran, s'ha compromès aquest dijous davant els treballadors d'Esfosa a dur el conflicte laboral de les càrnies al Parlament i fer-lo visible. El diputat ha lamentat que el conflicte no sigui només un fet localitzat a aquest escorxador osonenc, sinó que la pràctica de les falses cooperatives estigui estesa a altres centres de treball de Catalunya. Segons ha denunciat, "algunes de les condicions laborals d'aquests treballadors són més pròpies del segle XIX que no pas del segle XXI". Per la seva banda, la presidenta del comitè d'empresa, Montserrat Castañé, ha agraït el suport dels treballadors als membres del comitè sancionats de sou i feina i s'ha mostrat oberta a dialogar amb l'empresa. Tot i això, ha reclamat la suspensió de les sancions, "perquè volem negociar, però sense coaccions".  La CUP ha volgut mostrar el seu suport amb la lluita dels treballadors d'Esfosa i el seu comitè. L'objectiu, doncs, ha estat donar visibilitat a una lluita que és la dels treballadors d'aquest escorxador osonenc, però que també és un reflex del que es viu en molts escorxadors del país. El diputat ha lamentat que els treballadors del sector carni treballen en unes condicions "esperpèntiques" i que malauradament són "molt poc conegudes". Botran ha assenyalat que des de l'altaveu que representa el Parlament, "és el nostre deure donar-ho a conèixer".  De fet, el diputat ha assenyalat que molt poca gent sap que el sector de les càrnies té unes condicions de treball i de drets dels treballadors que en molts casos "semblen més pròpies del segle XIX que del segle XXI", com per exemple el fet que "unes persones estiguin suspeses de sou i feina per haver exercit el dret a vaga". Botran s'ha compromès a parlar sobre aquesta qüestió amb el Departament d'Empresa i Treball i en el propi Parlament. La presidenta del comitè, Montse Castañé, ha reclamat obertament la retirada de la suspensió de sou i feina a què estan sotmesos des de l'1 de juny tots els membres del comitè d'empresa, menys un. Segons la presidenta, aquesta retirada de la suspensió és bàsica per poder negociar "sense amenaces ni coaccions". Per aconseguir aquest primer pas amb l'empresa s'han donat de termini fins el 16 de juny. Dilluns de la setmana que ve l'empresa i el comitè s'han emplaçat a una nova reunió per saber si Esfosa ha contemplat la retirada de la suspensió per poder reprendre les negociacions sobre els drets laborals a la companyia.  En conèixer la suspensió de feia i sou, els membres del comitè sancionats van decidir acampar davant Esfosa fins a la fi del conflicte. Castañé ha destacat la solidaritat i el suport dels treballadors en el conflicte de l'empresa amb el comitè. "Ens porten coses perquè ens puguem abastir i la gent està posant diners a la caixa de resistència" que han creat. De fet, és precisament aquesta resposta el que els anima a "aguantar i resistir". "Ens han tocat, però no ens han enfonsat", ha assenyalat Castañé.  Els treballadors van decidir en assemblea convocar una nova vaga pel proper 27 de juny.

Summary: La CUP pren el compromís de dur el conflicte laboral de les càrnies al Parlament


Els Mossos d'Esquadra i la Policia Municipal han detingut aquest dimarts un home que ha intentat entrar a l'ajuntament de Mollet del Vallès proferint amenaces de mort. Els fets han tingut lloc a la plaça Major quan l'home, de qui es sospita que pateix algun tipus de malaltia mental, ha començat a cridar i ha intentat entrar amb actitud amenaçant al consistori. Quan agents de la Policia Municipal el volien identificar, ha intentat fugir i, posteriorment, ha ferit tres agents que han hagut de ser atesos a l'Hospital de Mollet de ferides lleus. Un cop reduït i introduït al cotxe patrulla dels Mossos per ser traslladat a comissaria, s'ha continuat resistint trencant vidres i provocant diversos desperfectes al vehicle.  El detingut, una vegada realitzades les investigacions i les diligències pels fets que s’imputen, passarà a disposició judicial del jutjat de guàrdia de Mollet del Vallès.

Summary: Detingut per intentar entrar a l'ajuntament de Mollet proferint amenaces de mort i agredir tres agents


El sindicat exigeix que cap afectat per ERTO al març o l'abril es quedi sense cobrar la prestació ACN Barcelona.-El secretari general de CCOO a Catalunya, Javier Pacheco, ha avisat que exigirà Treball i al ministeri la revisió posterior dels ERTO que s'hagin tramitat per silenci administratiu. Pacheco ha admès que en el moment de presentar-se els expedients les administracions públiques patien una "falta de recursos per poder fer un seguiment exhaustiu de les condicions" i ha advertit que el sindicat té documentades "actuacions molt concretes" i "desenes de denúncies" cada setmana en les que tenen "molt clar" que hi ha pogut haver frau. CCOO també reclamarà informació "immediat" sobre els prestacions que es cobraran al maig i ha exigit que cap afectat per ERTO del març o l'abril es quedi a fora.  "Aquesta feina, el sindicat ni la dona per acabada ni la tenim acabada", ha subratllat el secretari general de CCOO a Catalunya en la seva intervenció assemblea de delegats telemàtica, amb el lema 'Hauran de comptar amb nosaltres' i en la qual hi han participat diferents representants de sectors essencials durant aquesta crisi en què han denunciat les mancances de protecció per desenvolupar la seva feina. En un comunicat, el sindicat ha reclamat informació immediata sobre les prestacions que es cobraran al maig i ha exigit que cap afectat per ERTO al març o a l'abril quedi fora. CCOO ha posat l'exemple de l'empresa afiliada d'Aramark Servicios Integrales, de 1.300 treballadors i formada per dones en un 85%. L'ERTO es va registrar el 26 de març i tot i tenir constància que el SEPE té el seu expedient des de principis d'aquest mes no han cobrat cap prestació. CCOO ha afirmat que és conscient de la sobrecàrrega de feina dels funcionaris dels Serveis Públics d'ocupació amb una "allau de demandes immensament superior al tramitat en mesos anteriors" i ha reclamat que "davant una situació excepcional calen mesures extraordinàries" perquè cap treballador es quedi sense la prestació. Manca de seguretat per als treballadors essencials En la seva intervenció, Pacheco ha criticat que molts treballadors essencials s'hagin acabat contagiant del coronavirus per aquesta manca de seguretat. En aquest sentit, ha denunciat el "trencament de la cadena de subministrament dels béns bàsics", en referència l'escassetat d'EPI, i ha emplaçat les administracions a constituir un pacte nacional per afrontar eventuals crisis "semblants o equivalents" a la del coronavirus i garantir així "una capacitat d'actuació" i la "cohesió social". Per aquest motiu, considera que una reindustrialització i un canvi del model productiu serien "fonamentals". D'altra banda, Pacheco ha carregat contra la "mercantilització de la cura de la gent gran" mitjançant la privatització i l'externalització del servei o de la "concertació sense recursos" i sense "vigilància política". Segons ha afegit, la conseqüència de la "precarietat i semiesclavitud" dels treballadors d'aquest àmbit ha estat que ara un de cada dos avis estigui en "risc greu de perdre la vida" després de resultar contagiat de coronavirus. "No podem permetre que la gent que intenta salvar la gent gran no arribi per conveni col·lectiu als 1.000 euros al més. És una vergonya i un insult a la societat", ha sentenciat Pacheco. Pacheco també ha demanat a la Comissió Europea que injecti liquiditat a les empreses per poder mantenir l'ocupació i al mateix temps impulsi un canvi de model productiu, que inclogui els canvis disruptius als quals ja estava sotmès abans de la pandèmia i que ara inclogui la nova etapa i les noves formes de convivència després de l'aparició de la Covid-19. Per la seva banda, la secretària d'Acció Sindical de CCOO de Catalunya, Cristina Torre, ha lamentat que l'actual crisi sanitària "ha posat en evidència" que el sistema sanitari i d'altres serveis públics "no tenen els pressupostos necessaris", tot i que la sanitat s'ha demostrat "imprescindible" quan "encara no s'havia recuperat de les retallades del passat". En aquest sentit, ha citat l'elevat nombre de contagis dels treballadors d'aquest àmbit i la manca d'EPI amb la que han d'hagut de fer la seva feina. Torre ha reivindicat el sector de cures a qui considera que "no se li dona el valor de la feina que es mereix" ni a les treballadores de la llar, moltes de les quals són immigrants i s'han quedat sense allotjament en ser acomiadades, segons ha denunciat. Així mateix, ha ressaltat la importància en fer prevaldre la seguretat i la prevenció en el moment del desconfinament i ha exigit el reforç dels serveis públics, una reforma fiscal per garantir-los i altres demandes, com la derogació de la reforma laboral.

Summary: CCOO exigirà la revisió posteriors dels ERTO que s'hagin tramitat per silenci administratiu


Les oficines d’atenció a la víctima del delicte (OAVD) del Departament de Justícia atès un total de 11.952 persones durant l’any 2018, un 30 % més que l’any 2017, quan van ser 9.190 les víctimes que s’hi van adreçar. En total, aquest servei ha realitzat aquest darrer any 39.924 actuacions, entre 3 i 4 e mitjana per usuaris, que principalment són per donar informació sobre com interposar una denúncia (55 %), sobre els serveis d’assistència i suport disponibles (27 %) i, en proporció molt menor, sobre el Servei d’Orientació Jurídica (9,6 %). A més, la majoria han estat víctimes de robatoris (36 %)  o violència de gènere (14 %). Pel que fa al perfil dels qui utilitzen aquest servei, la majoria són dones (66%), nacionals (76%) i d’entre 40 i 50 anys (19%). A Catalunya hi ha cinc oficines d’atenció a la víctima, de les quals la demarcació que registra una xifra més elevada ha estat Barcelona (25.110), amb un 63 % del total, seguida de Tarragona (4.366), Girona (4.301), Lleida (3.651) i Terres de l’Ebre (1.555). També s’han realitzat 941 actuacions des de fora de Catalunya.  Les víctimes de delictes es poden adreçar a aquestes oficines per informar-se dels seus drets des d’abans d’interposar la denúncia fins a la resolució judicial. Per exemple, sobre l’assistència jurídica gratuïta, la sol·licitud d’ordres de protecció, els ajuts econòmics o la situació penitenciària de l’agressor quan la víctima té una ordre de protecció. L’Oficina també proporciona suport emocional i psicològic i ofereix un servei d’acompanyament a judici per a les víctimes vulnerables.  A més d’aquestes oficines, també existeix el Servei d’Atenció Telemàtica a la Víctima del Delicte, que complementa la feina de les oficines on hi treballa un equip de professionals format per psicòlegs, criminòlegs, treballadors i educadors socials que atén des de les 8 h del matí fins a les 10 h de la nit.

Summary: Les oficines d’atenció a la víctima del delicte atenen 12.000 persones el 2018, un 30% més que l'any anterior


Càritas Diocesana de Barcelona va atendre durant l'any 2015 gairebé 24.000 persones, un 2% més que l'any anterior, corresponents a prop de 12.000 llars. Aquestes xifres suposen un augment del 35% respecte el 2009. Gairebé la meitat dels afectats tenen nacionalitat espanyola i un 64% ja havien estat atesos en anys anteriors. Amb els 23 milions de pressupost s'han tirat endavant 320 projectes, amb 47.017 serveis oferts, un 7% més que el 2014. Un dels principals programes, engegats a finals del 2013, és el de 'Feina amb cor', que ajuda a trobar feina a persones que estan a l'atur des de fa temps i ja no reben cap prestació o estan a punt de perdre-la. Gairebé 3.000 persones han iniciat el pla de sis mesos i unes 2.400 l'han acabat. D'aquestes, el 71% han trobat feina com a molt tres mesos després d'acabar el programa intensiu. A més a més, Càritas denuncia que el 12% de les persones ateses tenen feina, però igualment no arriben a final de mes. El 78% dels atesos en edat de treballar no té feina, i la proporció puja fins al 84% en el cas de les persones ateses per primer cop el 2015. Per això, considera que actualment la feina ja no és garantia d'inclusió social, ja que en molts casos és molt precària. Pel que fa a l'habitatge, s'ha ajudat unes 3.200 persones a pagar el seu pis o oferint-los pisos compartits o centres residencials. Càritas defensa que s'apliqui la llei 24/2015, paralitzada pel Tribunal Constitucional. En total s'han destinat 4,2 milions d'euros a cobrir les necessitats més bàsiques de les famílies. 2,4 milions han estat en ajuts econòmics directes per a 2.700 llars i 5.700 persones. La meitat de les ajudes van ser per habitatge, i una quarta part per alimentació. En la meitat de les llars ateses hi ha infants, i en el 37% d'aquestes viu una dona sola amb un o més fills.

Summary: Càritas Barcelona va atendre el 2015 quasi 24.000 persones, un 2% més


Els treballadors del torn de cap de setmana de General Cable de Manlleu comencen aquest dissabte una vaga. Els seus companys del torn d'entre setmana s'hi sumaran a partir de dilluns i tenen previst allargar-la fins dimecres. Els més de 300 professionals de la planta, sobre qui plana l'amenaça l'acomiadament, plantegen l'aturada com una mesura de pressió per obligar l'empresa propietària, la italiana Prysmian Group, a cedir i entrar a negociar, "encara que sigui en l'últim moment". Precisament, dimecres acaba el termini legal d'un mes perquè els representants dels treballadors i l'empresa arribin a algun tipus d'acord. Des del comitè d'empresa han explicat a l'ACN que esperen poder evitar el tancament, però no estan massa esperançats ja que es tracta d'una decisió "molt ferma".

Summary: Els treballadors de General Cable de Manlleu comencen cinc dies de vaga aquest dissabte


La consellera d'Ensenyament, Meritxell Ruiz, ha traslladat aquest dijous al ministre d'Educació, Íñigo Méndez de Vigo, que Catalunya seguirà aplicant les proves previstes a la Llei d'Educació de Catalunya (LEC) en comptes de les avaluacions de tercer i sisè de primària i quart d'ESO que contempla la LOMCE. "Les avaluacions no ha de servir mai per fer rànquings entre escoles ni per condicionar l'expedient acadèmic de l'alumne", ha subratllat Ruiz en roda de premsa al Centre Cultural Blanquerna, tot afegint que han de servir "per orientar el sistema, per diagnosticar i per donar informació als centres i famílies sobre l'assoliment competencial dels alumnes". Segons la mateixa consellera, el ministre d'Educació ha contestat que cal complir amb el que estableix la norma espanyola, però també ha assenyalat que s'ha obert a dialogar sobre aquesta qüestió. Així mateix, Ruiz ha explicat que Méndez de Vigo ha elevat a 43 les famílies autoritzades a escolaritzar els fills en castellà.

Summary: Ruiz trasllada a Méndez de Vigo que Catalunya aplicarà les proves de la LEC i el ministre respon que cal complir la LOMCE


A les 9 hores han començat les tradicionals ofrenes florals al monument a Rafael Casanova, situat a la cruïlla entre els carrers Ali Bei i Ronda de Sant Pere de la capital catalana. És just el punt on el conseller en cap de Barcelona va caure ferit l'11 de setembre de 1714 durant la Guerra de Successió. Després de Mossos d'Esquadra, Bombers i Guàrdia Urbana, que ho han fet prèviament, els primers que han dipositat la corona de flors han estat els consellers del Govern amb el president de la Generalitat, Quim Torra, al capdavant, i just després el president del Parlament, Roger Torrent, acompanyat de membres de la Mesa. Al llarg del matí està previst que representants dels partits, entitats i sindicats retin homenatge a Rafael Casanova amb motiu de l'Onze de Setembre. Està previst que hi passin representants de tots els partits excepte de Cs i PP, tot i que aquest any el regidor dels populars a l'Ajuntament de Barcelona Josep Bou ha anunciat que hi serà present amb la delegació del consistori.

Summary: Arrenquen les ofrenes florals al monument a Rafael Casanova sota la pluja


L'informe adverteix que les administracions encara mantenen "elevats nivells d'endeutament" ACN Madrid.-El Banc d'Espanya ha avisat aquest dijous que "un eventual augment de la incertesa" política a Catalunya podria tenir "repercussions" sobre el finançament en els mercats de capitals i sobre el conjunt de l'economia espanyola. Així ho constata en l'Informe d'Estabilitat Financera, on també assegura que la "tensió" s'ha reduït des del desembre i identifica altres riscos associats a les polítiques proteccionistes que podrien desencadenar una "guerra comercial", a tensions geopolítiques o a correccions abruptes en els mercats financers mundials que podrien dificultar les condicions al finançament en països altament endeutats com Espanya. L'informe, d'altra banda, adverteix que les administracions encara mantenen "elevats nivells d'endeutament" i que ha complert el dèficit del 3,1% dictat pel Consell d'Europa. El Banc d'Espanya també analitza altres indicadors, com el PIB i l'atur. Sobre el Producte Interior Brut espanyol, durant el primer trimestre hauria augmentat un 0,7% (3% interanual), igual que en els darrers tres mesos del 2017. Les últimes projeccions del Banc d'Espanya, de març del 2018, preveuen que continuï la pauta expansiva en els pròxims anys, però amb un ritme menor. Les estimacions indiquen unes taxes interanuals del 2,7% aquest any, del 2,3% el 2019 i del 2,1% el 2020. Segons afegeix, les revisions a l'alça venen motivades per la correcció dels desequilibris de l'economia, la continuada fermesa de l'activitat i el comerç mundial i una disminució de la incertesa des del desembre. Sobre l'atur, en els primers mesos del 2018 es va situar en el 16,5% a desembre del 2017, d'acord amb les dades de l'EPA. A més, l'acceleració de la contractació va ser major en els contractes indefinits i el seu pes va créixer quasi un punt per sobre el mateix període de l'any passat, fins el 10,9%.  Pel que fa l'IPC va caure des de l'1,8% de setembre del 2017 fins l'1,3% al març del 2018 com a conseqüència de les reduccions dels preus de l'energia. De fet, l'evolució prevista en els propers mesos seguirà estan molt marcada pel component energètic i es preveu que a partir d'aquest mes comenci a registrar una tendència a l'alça.

Summary: El Banc d'Espanya avisa que un "eventual augment de la incertesa" a Catalunya perjudicarà l'economia espanyola


Montserrat Vinyets veu ''sorprenent'' que la Fiscalia mantingués la petiticó de presó provisional quan els atestats neguen la presència d'explosius ACN Barcelona.-En una entrevista a Rac1, l'advocada del CDR Alexis Codina, que podria sortir de la presó aquest divendres després de tres mesos i quatre dies a Soto del Real, ha explicat que les substàncies considerades ''precursores'' d'explosius que la Guàrdia Civil va trobar a casa del seu client responen a l'activitat professional del detingut, que és restaurador de mobles i antiguitats. Per Montserrat Vinyets és ''sorprenent'' que la Fiscalia hagi mantingut la petició de presó quan els atestats preliminars fixen que no s'han trobat explosius. Vinyets ha admès que sí que s'han trobat substàncies que ''barrejades'' es poden convertir en explosius però subratlla que ''molta gent'' pot tenir-les, i que en aquest cas, respon a una activitat professional. Vinyets ha explicat que quan surti de la presó, Codina haurà d'entregar el passaport i tindrà prohibit sortir del territori espanyol, a més d'haver de comparèixer cada setmana davant d'un jutjat. L'advocada creu que aquesta situació es podria allargar fins al moment de la sentència.  Respecte tota la investigació, Vinyets ha lamentat que als mitjans s'hagin publicat imatges descontextualitzades com una fotografia amb una pistola de paintball feta deu anys enrere que s'ha volgut utilitzar com una mostra de violència. L'advocada d'Alerta Solidària també ha recordat que en aquest cas s'ha fet una denúncia.

Summary: L'advocada d'Alexis Codina vincula les substàncies trobades a casa del CDR a la seva feina de restaurador


El Tribunal Superior de Justícia de Catalunya (TSJC) ha obligat la Seguretat Social a reconèixer la incapacitat permanent total a una dona de 58 anys afectada de fibromiàlgia i sensibilitat química múltiple. La dona, a més, patia ansietat i depressió, però la Seguretat Social no li havia reconegut inicialment la incapacitat. El 2014, M.D.M.F. va tramitar una sol·licitud d'incapacitat permanent que va ser desestimada per l'Institut Nacional de la Seguretat Social (INSS), igual que una posterior reclamació administrativa de l'afectada. L'anterior resolució negativa no associava la fibromiàlgia amb la sensibilitat química, amb l'augment de perjudicis per a la salut que això comporta. A aquestes raons se sumen altres dolències com ansietat, distímia (principi de depressió), insomni, falta de concentració, problemes aguts en les articulacions i urgència en la micció. Aquest conjunt de fets, que el tribunal considera "un error de l'anterior jutjador" no haver-los tingut en compte, ha donat lloc a l'obtenció d'una incapacitat permanent total, el que comporta una pensió del 75% de la seva base reguladora ja que, encara que en aquest cas la persona no pot treballar en la seva professió habitual i sí ho pot fer en altres, està condicionada per altres factors particulars que dificulten la seva inserció laboral. Sense aquests factors la prestació es limitaria al 55% . En termes econòmics, aquesta auxiliar administrativa percebrà 835,57 euros mensuals per no poder treballar en això, tot i que la Seguretat Social està condemnada també a abonar-li els endarreriments des del 2014. Segons l'associació Tribunal Mèdic, i d'acord amb les estadístiques de la Societat Espanyola de Neurologia, entre un 2 i un 3% de la població espanyola podria patir fibromiàlgia (en total més d'un milió de persones). Quant a la sensibilitat química múltiple, aquesta malaltia està reconeguda oficialment des de fa dos anys -data en què la treballadora va recórrer a l'INSS per obtenir una incapacitat-. Aproximadament 400.000 persones pateixen aquesta patologia, segons l'única xifra que es maneja actualment a causa dels pocs estudis al respecte.

Summary: El TSJC reconeix la incapacitat permanent total a una malalta de fibromiàlgia i sensibilitat química múltiple


L'informe assegura que caldria concedir-li el temps fora de Lledoners "amb la durada i en les condicions que les circumstàncies concretes del cas demandin" ACN Barcelona.-El fiscal de la sala del Tribunal Suprem s'ha mostrat favorable a que el president d'Òmnium, Jordi Cuixart, obtingui un permís per deixar la seva presó preventiva a Lledoners i acudir al naixement del seu fill, previst per a la segona quinzena de setembre. La fiscalia respon així el requeriment que la defensa de Cuixart havia fet perquè es pronunciés. A l'escrit, al que ha tingut accés l'ACN, el fiscal assegura que "interessa que se li autoritzi el sol·licitant la sortida del centre penitenciari per a l'assistència al naixement del seu fill quan es produeixi, amb la durada i en les condicions que les circumstàncies concretes del cas demandin". I és que la Fiscalia recorda que l'article 47 de la Llei penitenciària detalla que "en cas de defunció o malaltia greu dels pares, cònjuge, fills, germans i altres persones íntimament vinculades amb els interns, en cas de part de l'esposa, així com per importants i comprovats motius, amb les mesures de seguretat adequades, es concediran permisos de sortida, tret que concorrin circumstàncies excepcionals". És per això que es creu que el cas de Cuixart s'adequa perfectament a aquest article.  L'escrit del fiscal, a més, detalla que els permisos a què es refereix l'article podran ser concedits "a interns preventius amb l'aprovació, en cada cas, de l'autoritat judicial corresponent", i que "no obstant això, la sol·licitud que el permís s'estengui a tots els dies que duri l'hospitalització de la mare amb motiu del part haurà de ser examinada i valorada en cada cas una vegada produït el naixement i en atenció a les circumstàncies concurrents en aquest moment".

Summary: Fiscalia es mostra favorable a que Cuixart tingui un permís per sortir de presó pel naixement del seu fill